CELEX: 32019D1146
Language: ro
Date: 2019-07-04 00:00:00
Title: Decizia de punere în aplicare (UE) 2019/1146 a Comisiei din 4 iulie 2019 de încheiere a procedurii antidumping privind importurile de palplanșe din oțel laminate la cald originare din Republica Populară Chineză

5.7.2019   
               
               
                  RO
               
               
                  Jurnalul Oficial al Uniunii Europene
               
               
                  L 181/89
               
            
         DECIZIA DE PUNERE ÎN APLICARE (UE) 2019/1146 A COMISIEI
         din 4 iulie 2019
         de încheiere a procedurii antidumping privind importurile de palplanșe din oțel laminate la cald originare din Republica Populară Chineză
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2016/1036 al Parlamentului European și al Consiliului din 8 iunie 2016 privind protecția împotriva importurilor care fac obiectul unui dumping din partea țărilor care nu sunt membre ale Uniunii Europene (1), în special articolul 9 alineatul (1),
         întrucât:
         1.   PROCEDURĂ
         
         
                     (1)
                  
                  
                     La 24 mai 2018, Comisia Europeană (denumită în continuare „Comisia”) a deschis o procedură antidumping privind importurile de palplanșe din oțel laminate la cald originare din Republica Populară Chineză prin publicarea unui aviz de deschidere în Jurnalul Oficial al Uniunii Europene (2).
                  
               
                     (2)
                  
                  
                     Ancheta a fost deschisă în urma unei plângeri depuse de EUROFER (denumit în continuare „reclamantul”) în numele a doi producători din Uniune care reprezintă 100 % din producția totală de palplanșe din oțel laminate la cald a Uniunii. Plângerea conținea dovezi privind existența unui dumping și a unui prejudiciu important cauzat de acesta, care au fost considerate suficiente pentru a justifica deschiderea anchetei.
                  
               
                     (3)
                  
                  
                     În avizul de deschidere, Comisia a invitat părțile interesate să o contacteze în vederea participării la anchetă. În plus, Comisia a informat cu privire la deschiderea anchetei în mod specific reclamantul, alți producători cunoscuți din Uniune, producătorul-exportator cunoscut și autoritățile din China, importatorii, furnizorii și utilizatorii cunoscuți, comercianții, precum și asociațiile despre care se cunoaște că sunt părți vizate de deschiderea anchetei și i-a invitat să participe la anchetă.
                  
               
                     (4)
                  
                  
                     La 22 februarie 2019, Comisia a informat toate părțile interesate că a decis să nu instituie măsuri provizorii în cazul de față și să continue ancheta.
                  
               2.   RETRAGEREA PLÂNGERII ȘI ÎNCHEIEREA PROCEDURII
         
         
                     (5)
                  
                  
                     Prin scrisoarea din 11 aprilie 2019, reclamantul a informat Comisia că își retrage plângerea.
                  
               
                     (6)
                  
                  
                     În conformitate cu articolul 9 alineatul (1) din Regulamentul (UE) 2016/1036, procedura poate fi încheiată dacă plângerea este retrasă, cu excepția cazului în care încheierea nu ar fi în interesul Uniunii.
                  
               
                     (7)
                  
                  
                     Ancheta nu a dezvăluit niciun motiv care să arate că încheierea procedurii nu ar fi în interesul Uniunii. În acest context, Comisia a remarcat că nu au fost primite observații de la părțile menționate la articolul 21 din regulamentul de bază, cum ar fi utilizatorii, importatorii sau consumatorii, care să arate că încheierea procedurii nu ar fi în interesul Uniunii. Prin urmare, Comisia a considerat că ancheta privind importurile în Uniune de palplanșe din oțel laminate la cald originare din Republica Populară Chineză ar trebui încheiată fără concluzii oficiale privind existența sau absența dumpingului și a prejudiciului sau privind alte aspecte ale anchetei.
                  
               
                     (8)
                  
                  
                     Prin urmare, Comisia a concluzionat că procedura antidumping privind importurile în Uniune de palplanșe din oțel laminate la cald originare din Republica Populară Chineză ar trebui încheiată fără a se institui măsuri.
                  
               
                     (9)
                  
                  
                     Părțile interesate au fost informate în consecință și li s-a acordat posibilitatea de a prezenta observații. Cu toate acestea, nu au fost primite observații de la părțile interesate.
                  
               
                     (10)
                  
                  
                     Prezenta decizie este în conformitate cu avizul comitetului instituit prin articolul 15 alineatul (1) din Regulamentul (UE) 2016/1036,
                  
               ADOPTĂ PREZENTA DECIZIE:
         
            Articolul 1
            Se încheie procedura antidumping privind importurile de palplanșe din oțel laminate la cald încadrate la codul NC ex 7301 10 00 (cod TARIC 7301100010), originare din Republica Populară Chineză.
         
         
            Articolul 2
            Prezenta decizie intră în vigoare în ziua următoare datei publicării în Jurnalul Oficial al Uniunii Europene.
         
         
            Adoptată la Bruxelles, 4 iulie 2019.
            
               
                  Pentru Comisie
               
               
                  Președintele
               
               Jean-Claude JUNCKER
            
         
         
            (1)  JO L 176, 30.6.2016, p. 21.
         
            (2)  Aviz de deschidere a unei proceduri antidumping privind importurile de palplanșe din oțel laminate la cald originare din Republica Populară Chineză (JO C 177, 24.5.2018, p. 6).